पश्चिम बंगाल के मालदा में दुकानों में आग लगी, दो लोगों की जलकर मौत
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar.  एक्टर रे स्टीवेन्सन का 58 साल की उम्र में निधन, RRR और कई मार्वल फिल्मों में काम किया - पंजाब में BSF ने सीमा के पास ड्रोन मार गिराया, 2 पैकेट जब्त हेरोइन जब्त
पश्चिम बंगाल के मालदा जिले में मंगलवार को कुछ दुकानों में आग लग गई। इस हादसे में दो लोगों की जलकर मौत हो गई। जिले के SP प्रदीप कुमार यादव ने कहा कि मालदा कस्बे के नेताजी कमर्शियल मार्केट में एक दुकान में उस समय आग लग गई जब मजदूर कार्बाइड से भरे कंटेनर उतार रहे थे। दुकान गोडाउन की तरह इस्तेमाल की जाती थी। आग ने आसपास की दुकानों को भी चपेट में ले लिया। जिन दो लोगों की मौत हुई है वे दोनों मजदूर थे जो कंटेनर को अनलोड कर रहे थे। 
आज की अन्य प्रमुख खबरें...
गो फर्स्ट का DGCA को जवाब- फ्लाइट ऑपरेशन कब शुरू होंगे, इसकी तारीख तय नहीं
गो फर्स्ट एयरलाइन ने DGCA को दिए अपने जवाब में कहा कि उनके पास फ्लाइट्स ऑपरेशन फिर से शुरू करने के लिए अभी तक कोई निश्चित समयरेखा नहीं है। एक दिन पहले ही अपीलेट ट्रिब्यूनल ने इंटरिम रिजॉल्यूशन प्रोफेशनल अभिलाष लाल को एनसीएलटी के आदेश के अनुसार गो फर्स्ट के ऑपरेशन जारी रखने की भी अनुमति दी है।
इसके पहले रिपोर्ट्स में कहा गया था कि गो फर्स्ट मई के अंत या 15 जून तक शुरू हो सकती है। इंटरनेशनल ऑपरेशन जून के अंत तक शुरू हो सकते हैं।
महाराष्ट्र के पूर्व मुख्यमंत्री मनोहर जोशी को ब्रेन ट्यूमर, अस्पताल में भर्ती कराया, हालत स्थिर
महाराष्ट्र के पूर्व मुख्यमंत्री मनोहर जोशी को ब्रेन ट्यूमर हो गया है। उन्हें मंगलवार को मुंबई के पीडी हिंदुजा अस्पताल में भर्ती कराया गया। जहां उनकी हालत स्थिर है। महाराष्ट्र के पूर्व CM उद्धव ठाकरे अपनी पत्नी के साथ अस्पताल पहुंचे और जोशी का हालचाल जाना।
चलती बस में कंडक्टर को आया हार्ट अटैक; सीट पर बैठे-बैठे 10 सेकंड में गई जान, इंदौर से पुणे जा रही थी बस
इंदौर से पुणे जा रही बस में कंडक्टर को हार्ट अटैक आ गया। सीट पर बैठे-बैठे उसे तेज घबराहट हुई और 10 सेकंड में उसने दम तोड़ दिया। घटना 20 मई की है। इसका वीडियो मंगलवार को सामने आया है। कंडक्टर अंतिम कुमावत (40) धार जिले के कुक्षी तहसील में नर्मदा नगर के रहने वाले थे।
वह कल्पना ट्रेवल्स की इंदौर से पुणे जाने वाली बस में ड्यूटी पर थे। बस जब बड़वानी जिले के ठीकरी थाना क्षेत्र के मगरखेड़ी के पास से गुजर रही थी, इसी दौरान करीब 2 बजे उन्हें घबराहट होने लगी। इसके बाद उन्होंने दम तोड़ दिया। पूरी खबर पढ़ें...
PM मोदी की डिग्री को लेकर मानहानि केस में अहमदाबाद कोर्ट ने केजरीवाल और संजय सिंह को नया समन जारी किया
PM मोदी की डिग्री को लेकर मानहानि केस में अहमदाबाद के कोर्ट ने दिल्ली के CM अरविंद केजरीवाल और आप के राज्यसभा सांसद संजय सिंह को नया समन जारी किया है।
NIA ने वांटेड कश्मीर सिंह गलवड्डी पर 10 लाख का इनाम घोषित किया
नेशनल इन्वेस्टिगेशन एजेंसी (NIA) ने आतंकी गतिविधियों में वांटेड आरोपी कश्मीर सिंह गलवड्डी उर्फ बलबीर सिंह के खिलाफ नकद इनाम की घोषणा की है। गलवड्डी को पकड़ने वाले को 10 लाख रुपए इनाम दिया जाएगा। गलवड्डी पर आईपीसी की धारा 120-बी, 121, 121-ए और गैरकानूनी गतिविधियों (रोकथाम) की धारा 17, 18, 18-बी और 38 के तहत केस दर्ज हैं।
ज्ञानवापी को लेकर वाराणसी कोर्ट का बड़ा फैसला; एक साथ सुने जाएंगे 7 केस, 7 जुलाई को होगी सुनवाई
ज्ञानवापी को लेकर पर वाराणसी कोर्ट ने बड़ा फैसला सुनाया है। कोर्ट ने केस से जुड़ी 7 याचिकाओं की एक साथ सुनवाई करने का फैसला किया है। सातों याचिकाओं की एक साथ सुनवाई 7 जुलाई को पहली बार होगी। ​​​​​जिला जज अजय कुमार विश्वेश ने सोमवार, यानी 22 मई की डेट में यह फैसला सुनाया है। पढ़ें पूरी खबर...
भारतीय कफ सिरप लैब टेस्टिंग के बाद ही एक्सपोर्ट हो सकेगा, 1 जून से लागू नियम
भारत में कफ सिरप बनाने वाली कंपनियों को सिरप एक्सपोर्ट करने से पहले इनकी टेस्टिंग करानी होगी। डायरेक्टोरेट जनरल ऑफ फॉरेन ट्रेड ने सोमवार को एक नोटिफिकेशन जारी करके इसकी जानकारी दी है। इसके मुताबिक, 1 जून से कफ सिरप के एक्सपोर्ट सैंपल की टेस्टिंग होने और चुनी हुई लैबोरेटरी से जांच का सर्टिफिकेश पेश किए जाने के बाद ही कफ सिरप को एक्सपोर्ट करने की इजाजत मिलेगी। दरअसल, पिछले कुछ महीनों में भारत से एक्सपोर्ट हुए कई कफ सिरप ब्रांड्स की क्वालिटी को लेकर सवाल उठे हैं। इसी को देखते हुए ये फैसला लिया गया है। पढ़ें पूरी खबर...
केदारनाथ पहुंचे अक्षय कुमार, कड़ी सुरक्षा के बीच किए बाबा के दर्शन
बॉलीवुड अभिनेता अक्षय कुमार ने मंगलवार को बाबा केदारनाथ मंदिर में दर्शन किए और पूजा-अर्चना की।
नेपाल के शेरपा कामी रीता 28वीं बार एवरेस्ट की चोटी पर पहुंचे, एक हफ्ते में अपना ही रिकॉर्ड तोड़ा 
माउंटेन गाइड कामी रीता शेरपा ने मंगलवार को माउंट एवरेस्ट को रिकॉर्ड 28वीं बार फतह किया और दुनिया की सबसे ऊंची चोटी पर चढ़ने के अपने ही रिकॉर्ड को एक हफ्ते से भी कम समय में तोड़ दिया। सेवन समिट ट्रेक के मैनेजर छंग दावा शेरपा के अनुसार, 53 साल के रिकॉर्ड धारक माउंटेन गाइड मंगलवार सुबह लगभग 9:20 बजे 8848.86 मीटर ऊंची चोटी पर खड़े थे। कामी रीता की माउंट एवरेस्ट पर यह दोहरी चढ़ाई थी, इससे पहले 17 मई को 27वीं बार माउंट एवरेस्ट पर चढ़ाई की थी।
दिल्ली के पूर्व डिप्टी CM मनीष सिसोदिया की न्यायिक हिरासत 1 जून तक बढ़ी
दिल्ली की राउज एवेन्यू कोर्ट ने आप नेता और दिल्ली के पूर्व डिप्टी सीएम मनीष सिसोदिया की न्यायिक हिरासत 1 जून तक बढ़ा दी है। साथ ही जेल अधिकारियों को निर्देश दिया कि सिसोदिया ने पढ़ाई के लिए जो टेबल और कुर्सी की मांग की है। उनके अनुरोध पर विचार किया जाए। पढ़ें पूरी खबर...
PM मोदी डिग्री केस में केजरीवाल और संजय सिंह को नया समन जारी
PM मोदी के डिग्री वाले केस में गुजरात कोर्ट ने अरविंद केजरीवाल और संजय सिंह को नया समन जारी किया है। अब अगली सुनवाई 7 जून को होगी। इससे पहले कोर्ट ने केजरीवाल और संजय सिंह को 15 अप्रैल को अदालत में पेश होने के लिए कहा था। उस समन में बहुत स्पष्टता नहीं थी, इसलिए कोर्ट ने नया समन जारी किया।
मुंबई को बम से उड़ाने की धमकी देने वाले को पुलिस ने हिरासत में लिया
मुंबई पुलिस ने उस शख्स को हिरासत में ले लिया है जिसने मुंबई को बम से उड़ाने की धमकी दी थी। इस शख्स ने पहले ट्विटर पर पोस्ट किया- मैं बहुत जल्दी मुंबई को बम से उड़ाने वाला हूं। इसके बाद पुलिस पुलिस को सोमवार सुबह 11 बजे धमकी मिली। पुलिस ने तुरंत इस मामले में जांच शुरू कर शख्स का पता लगाया। उसे हिरासत में लेकर पूछताछ की जा रही है।
नागपुर-पुणे हाईवे पर बस और ट्रक की टक्कर में 7 लोगों की मौत, 13 घायल
महाराष्ट्र के बुल्ढाणा में नागपुर-पुणे हाईवे पर बस और ट्रक की टक्कर में 7 लोगों की मौत हो गई, जबकि 13 लोग घायल हुए। बस पुणे से महकर जा रही थी, जब उसे सामने से आ रहे ट्रक ने टक्कर मार दी। घायलों को नजदीकी अस्पताल में भर्ती कराया गया है।
वहीं, बीती रात 11 बजे महाराष्ट्र के अमरावती जिले में एक तेज रफ्तार ट्रक ने SUV कार को टक्कर मार दी थी। हादसे में पांच लोगों की मौत हो गई, जबकि सात घायल हो गए। ये हादसा मुंबई से लगभग 650 किलोमीटर दूर अमरावती में दरियापुर-अंजनगांव रोड पर हुआ। पूरी खबर पढ़ें...
छत्तीसगढ़-तेलंगाना बॉर्डर पर 10 नक्सली अरेस्ट; एक ट्रैक्टर विस्फोटक बरामद, बड़े हमले की थी तैयारी
छत्तीसगढ़-तेलंगाना सीमा पर भद्रादी कोत्तागुड़म पुलिस ने 10 नक्सलियों को गिरफ्तार किया है। इनमें से 5 मा‌ओवादी बीजापुर जिले के रहने वाले हैं। इनके पास से एक ट्रैक्टर कॉर्डेक्स वायर और करीब 500 डेटोनेटर बरामद किया गया है।
भारी मात्रा में विस्फोटक बड़े नक्सली लीडर्स के पास ले जाया जा रहा था। छत्तीसगढ़ या फिर तेलंगाना में सबसे बड़े नक्सली हमले की तैयारी थी। हालांकि, पुलिस ने इनके नापाक मंसूबों को नाकाम कर दिया है। पढ़ें पूरी खबर...
TMC नेता ने PM मोदी पर बनी BBC डॉक्यूमेंट्री बैन को लेकर RTI दायर की
तृणमूल कांग्रेस के राष्ट्रीय प्रवक्ता साकेत गोखले ने मंगलवार को सूचना और प्रसारण मंत्रालय के पास RTI दायर की। इस आवेदन में उन फाइलों की प्रतियां मांगी हैं जो प्रधानमंत्री नरेंद्र मोदी पर BBC डॉक्यूमेंट्री पर बैन से संबंधित हैं।
RTI दायर करते हुए गोखले ने कहा कि जब मोदी सरकार सुदीप्तो सेन की फिल्म 'द केरला स्टोरी' का प्रचार कर रही थी, तो वे BBC डॉक्यमेंट्री देखने वाले लोगों को लेकर इतने असुरक्षित क्यों हैं।
पंजाब में BSF ने सीमा के पास ड्रोन मार गिराया, 2 पैकेट जब्त हेरोइन जब्त
BSF ने सोमवार रात पंजाब के अमृतसर में अंतरराष्ट्रीय सीमा के पास नशीले पदार्थ ले जा रहे एक पाकिस्तानी ड्रोन को मार गिराया। अमृतसर के BSF कमांडेंट अजय कुमार मिश्रा ने बताया कि ड्रोन से हेरोइन के 2 पैकेट जब्त किए गए हैं। BSF की 144 कोर के जवानों ने BOP राजाताल इलाके में एक ऑपरेशन के तहत यह कार्रवाई की।
एक्टर रे स्टीवेन्सन का 58 साल की उम्र में निधन, RRR और कई मार्वल फिल्मों में काम किया
मशहूर आयरिश अभिनेता रे स्टीवेन्सन का 21 मई को निधन हो गया। इसकी जानकारी अब सामने आई है। हालांकि मौत की वजह अभी तक पता नहीं चल सकी है। 58 साल के रे स्टीवेन्सन ने कई मार्वल फिल्मों में काम किया था। थॉर और उसके सीक्वल थॉर: द डार्क वर्ल्ड में उन्होंने वोल्स्टैग का कैरेक्टर प्ले किया था। इसके अलावा RRR में स्टीवेन्सन ने गवर्नर स्कॉट बक्सटन का किरदार निभाया, जो निगेटिव रोल था।
नीरज चोपड़ा जेवलिन थ्रो की रैंकिंग में नंबर-1
ओलिंपिक चैंपियन नीरज चोपड़ा पुरुषों के जेवलिन थ्रो में विश्व के नए नंबर-1 खिलाड़ी बन गए हैं। वे ऐसा करने वाले पहले भारतीय एथलीट बने। उन्होंने ग्रेनेडा के एंडरसन पीटर्स को पीछे छोड़ यह उपलब्धि हासिल की। पूरी खबर यहां पढ़ें...
स्लम प्रिंसेस मलीशा लग्जरी ब्यूटी ब्रांड का चेहरा बनीं
मुंबई के धारावी बस्ती की रहने वाली 14 साल की मलीशा खारवा लग्जरी ब्यूटी ब्रांड फॉरेस्ट एसेंशियल्स के ‘द युवती कलेक्शन’ का चेहरा बन गई हैं। मलीशा को 2020 में मुंबई में हॉलीवुड अभिनेता रॉबर्ट हॉफमैन ने खोजा था। मलीशा ने ‘लिव योर फेयरीटेल’ लघु फिल्म में भी काम किया है।
हज यात्रियों के लिए स्पेशल उड़ानें संचालित करेगी एअर इंडिया और एयर इंडिया एक्सप्रेस
एअर इंडिया और एयर इंडिया एक्सप्रेस 19 हजार हजयात्रियों को लेकर स्पेशल हज उड़ानें संचालित करेगी। पहले चरण में जयपुर और चेन्नई से मदीना और जेद्दा के लिए 46 उड़ानें संचालित हाेंगी। ये स्पेशल फ्लाइट्स 21 जून तक चलेंगी। 3 जुलाई से 2 अगस्त तक 43 उड़ानों से वापसी होगी।​​​​​​
दिल्ली में प्लास्टिक वेस्टेज गोदाम में आग लगी, दमकल की 10-12 गाड़ियां मौके पर
दिल्ली के पूठ खुर्द इलाके में सोमवार रात करीब 9:45 बजे प्लास्टिक वेस्टेज गोदाम में आग लग गई। दमकल की 10-12 गाड़ियां आग पर काबू पाने की कोशिश में लगी हैं। आग में किसी के हताहत होने या घायल होने की सूचना नहीं है।
ISRO 29 मई को नेविगेशन सैटेलाइट 'NVS-01' लॉन्च करेगा
भारतीय अंतरिक्ष अनुसंधान संगठन (ISRO) 29 मई को आंध्र प्रदेश के श्रीहरिकोटा से अपने जियोसिंक्रोनस सैटेलाइट लॉन्च व्हीकल (GSLV) पर नेविगेशन सैटेलाइट 'NVS-01' लॉन्च करेगा। मिशन को 2,232 किलोग्राम वजन वाले NVS-01 नेविगेशन उपग्रह को जियोसिंक्रोनस ट्रांसफर ऑर्बिट में तैनात करने के लिए डिज़ाइन किया गया है।